K dvom brutálnym útokom na invalidných dôchodcov došlo v krátkom čase v Gelnickom okrese. Obaja skončili v nemocnici. V obciach panuje strach.
Agentúrny text sme nahradili autorským článkom redakcie Korzára.
MNÍŠEK NAD HNILCOM/SMOLNÍK. Invalidný dôchodca Viliam (58) z obce Mníšek nad Hnilcom sa v nemocnici v Krompachoch zotavuje zo zranení po minulotýždňovom lúpežnom prepadnutí.
Útočníci brali všetko, čo im prišlo pod ruky – elektroniku, jedlo, posteľnú bielizeň, topánky, obrusy. Keď im dôchodca odmietol dať peniaze, začali ho tĺcť päsťami.
"Povedal som im, že v dome žiadne peniaze nemám, že im nič nedám. Zrejme to ich poriadne rozhnevalo, všetci sa na mňa vrhli a začali ma mlátiť. Bili ma do hlavy poriadne silno, päsťami. Nemal som šancu brániť sa," povedal o útoku Viliam, ktorý sa zo zranení bude liečiť 10 dní.
V priebehu dvoch dní boli páchatelia brutálneho útoku v rukách polície.
Viliama bili štyria útočníci
Vzhľadom na brutalitu páchateľov polícia nasadila na tento prípad takmer všetkých policajtov tohto regiónu.
"Najväčšiu prácu odviedli spišskí kriminalisti, ktorí s odstupom dvoch dní od oznámenia zaistili všetkých štyroch podozrivých a zabezpečili dostatok dôkazov potrebných na to, aby im mohol vyšetrovateľ vzniesť obvinenie za pokračujúci zločin lúpeže, prečin porušovania domovej slobody, ako aj za zločin vydierania," informoval košický policajný hovorca Alexander Szabó.
Útočníkmi boli iba 14-ročný Elemír, dvakrát súdne trestaný 16-ročný Martin, sedemkrát súdne trestaný 20-ročný Adam a dvakrát súdne trestaný 19-ročný Maroš z tej istej obce.
Väčšinu ukradnutých vecí páchatelia polícii vydali. Vyšetrovateľ v súčasnosti spracúva podnet na vzatie obvinených do väzby.
Mladíkom hrozí trest odňatia slobody 7 až 12 rokov, u mladistvých sa trestná sadzba znižuje na polovicu.
((a))
Smolníčana bili palicami
V pondelok prepadli v Gelnickom okrese ďalšieho invalidného dôchodcu. Dvaja muži sa vlámali do domu 63-ročného invalidného dôchodcu v Smolníku a pod hrozbou zabitia žiadali od neho peniaze.
Na dôchodcu zaútočili drevenými palicami, bili ho po celom tele. Zlomili mu lakeť, členok, spôsobili mu pohmliaždeniny na hlave, horných a dolných končatinách. Vzali mu 90 eur. Dôchodca sa bude liečiť viac ako 40 dní.
Aj v tomto prípade spišskonovoveskí policajti konali rýchlo. Do dvoch hodín od oznámenia zadržali dvoch podozrivých – 24–ročného Maria a 17-ročného Lukáša zo Smolníka. Obaja už boli viackrát súdne stíhaní za násilnú i majetkovú trestnú činnosť, mladší dokonca v čase, keď mal 12 rokov.
"Vyšetrovateľ začal trestné stíhanie pre obzvlášť závažný zločin lúpeže a zločin porušovania domovej slobody formou spolupáchateľstva, za ktorý páchateľom hrozí trest odňatia slobody 10 až 15 rokov. Momentálne sa nachádzajú v cele policajného zaistenia," doplnil policajný hovorca.
((b))
Strach a obavy
V oboch prípadoch išlo o brutálne útoky na invalidných dôchodcov. V obciach Hnileckej doliny panuje strach.
"Počuli sme o tomto prípade. Máme len strohé informácie, no zaskočilo nás to. Dlhé roky dozadu sme tu mali niekoľko podobných prípadov, no doteraz už dlhšiu dobu nie. Napadnutý je milý nekonfliktný dôchodca. Takéto správy nie sú príjemné," povedala starosta Smolníka Margita Brutovská.
Ľudia s obavami žijú aj v Mníšku nad Hnilcom. Nie je to prvý prípad lúpežného prepadnutia. Podľa miestnych k nim dochádza pomerne často, no napadnutí z obavy o svoje zdravie a život nie vždy tieto udalosti nahlásia.
"Je to neškodný dôchodca, žije si svoj život. Nezaslúžil si to. Ľudia sa boja. Situáciu by mali riešiť kompetentní, aby k takýmto prípadom nedochádzalo," povedala nám jedna z obyvateliek obce.
To, že Viliam našiel odvahu a napriek vyhrážkam hovoril o svojom napadnutí, miestni dokonca vnímajú ako čin hrdinstva i to, že sa nebál a postavil sa útočníkom.
Útoky na dôchodcov polícia neberie na ľahkú váhu
Po dvoch brutálnych lúpežných útokoch v Gelnickom okrese zasahovali policajti v miestnych osadách. Polícia vyčlenila viac ľudí a prostriedkov na zásah vrátane záznamovej techniky, aby páchateľov zadržali a zabránili prípadnému narušeniu zo strany príbuzných a ďalších miestnych.
Akcia prebehla bez väčších problémov. Zadržali a obvinili niekoľkých viackrát trestaných mladíkov.
"Chceme ubezpečiť verejnosť, že v prípade takýchto závažných trestných činov, akými sú lúpežné prepadnutia prestarlých osôb, osôb v rodinných domoch a iné, bude polícia vyšetrovať s maximálnym úsilím a nasadením v záujme rýchleho objasnenia a zadržania páchateľov," dodal policajný hovorca A. Szabó.